*Tämä artikkeli käsittelee japanilaista katutyyliä. Sanan muista merkityksistä katso Lolita (täsmennyssivu).*
Lolita-tyyliin pukeutunut tyttö Harajukussa, Tokiossa.
**Lolita** (ロリータ・ファッション *rorīta fasshon*) on japanilainen katutyyli, joka on yleistynyt 2000-luvulla myös länsimaissa. Tyyli pohjautuu viktoriaanisen ja edvardiaanisen ajan pukeutumiseen ottaen vaikutuksia myös rokokoosta. Tyyli on suositumpaa nuorten tyttöjen ja naisten keskuudessa, mutta siihen pukeuvat myös miehetkin inspiroituen useimmiten poikatyyleistä. Yleisimmät lolitan lukuisista alatyyleistä ovat gothic lolita, sweet lolita ja classic lolita.

Historia
--------

Ensimmäisen kerran japanilaisena alakulttuurin terminä "lolitaa" tiedetään käyttäneen japanilainen muotilehti *Ryukou Tsushin* vuonna 1987. Kuitenkin alkuperäinen termin merkitys on pysynyt edelleen tuntemattomana.*lähde?*

Lolitan katsotaan syntyneen japanilaisten tuotemerkkien, Milk (1970) ja Pink House (1973), tyylistä. Erityisesti Milk-brändistä haarautuneet suunnittelijat vaikuttivat muodin kehittymiseen, kun vuonna 1974 Rei Yanagikawa lähti Milk-brändistä ja perusti oman lasten vaatemerkin Shirley Temple Cute. Vaatemerkki laajeni myöhemmin julkaisten aiempaan vaatemerkkiin yhteensopivia aikuisten otome-muodin vaatteita Emily Temple Cute nimen alla. Vuonna 1985 Megumi Murano avasi otome-muodin merkin Jane Marplen.*lähde?*

Vuonna 1984 Atuski Onishi perusti oman tuotemerkin, joka myös myi naisellisia, otome-tyylisiä vaatteita. Kuitenkin vuonna 1988 yksi Onishin suunnittelijoista, Akinori Isobe, avasi oman yhden edelleen kuuluisimmista lolita-muotia myyvän liikkeen nimeltä Baby the Stars Shine Bright.*lähde?*

Vuonna 2009 japanilainen malli Misako Aoki nimettiin Japanin ulkoministeriön toimesta "Kawaii Ambassador" -lähettilääksi edistääkseen söpöyttä ja lolita-muotia maailmalla. 

### Lolita Suomessa

Suomeen lolita on rantautunut 2000-luvun aikana. Isoin vaikuttaja paikallisessa lolitayhteisössä on ollut Enfant Terrible, joka toimi aluksi animea ja mangaa käsittelevän nettiyhteisön Kupolin alafoorumina, mutta siirtyi vuonna 2008 omalle palvelimelleen. Enfant Terriblen foorumi kuitenkin lopetettiin vuonna 2016, kun foorumin aktiivisuus oli laskenut merkittävästi ja keskustelu siirtynyt muihin sosiaalisen median kanaviin.*lähde?*

Suomessa järjestettiin ensimmäisen kerran lolitamuotiin keskittyvä Hellocon-tapahtuma helmikuussa vuonna 2013. Sen järjesti Hellocon ry.

Tyyli
-----

Tyylin lähtökohtia ja tärkeimpiä vaikutteita ovat viktoriaanisen ja edvardiaanisen aikakauden pukeutuminen sekä vaikutteet rokokoosta. Japanissa tyyli on lähinnä nuorten sunnuntaihuvia, sillä koulupuku rajoittaa pukeutumista arkena.

Tunnusomaisinta lolitalle on mekon tai hameen silhuetti, joka saadaan alushameen avulla. Yleensä mekon/hameen helma ylettyy polviin asti tai sen yli, mutta poikkeuksia on. Tavallista lolitamekkoa ei tule kuitenkaan sekoittaa fiftarimuodin mekkoihin, koska kyseessä on tyystin toisenlainen muotisuuntaus.

Lolita-asukokonaisuuteen kuuluu tyypillisemmin seuraavat asiat:

* Hiuskoriste/päähine
* Blouse
* Mekko (One-Piece, Jumper Skirt) tai hame
* Alushame
* Ylipolven sukat tai sukkahousut
* Laukku
* Kengät

Asukokonaisuuden ei ole aina pakko koostua jokaisesta listassa mainitusta asiasta. Esimerkiksi kesäisin nilkkasukkien käyttäminen tai blousen jättäminen lolitamekon alta pois voi olla hyvin käytännöllinen ratkaisu. Sen sijaan alushameen on katsottu olleen aina pakollinen osa lolita-asukokonaisuutta, koska vain sillä saadaan lolitalle tyypillinen silhuetti aikaiseksi.

### Alatyylit

Lolitassa on lukuisia alatyylejä, mutta kolme suurinta ja suosituinta alatyyliä ovat sweet-, classic- ja gothic lolita. 

* **Sweet lolita** keskittyy pastellin sävyihin ja söpöihin asusteisiin. Tunnetuimpia sweet lolita -brändejä ovat *Angelic Pretty* ja *Baby the Stars Shine Bright*.
* **Classic lolita** keskittyy murrettuihin sävyihin ja aikuismaisempaan tyyliin. Tunnetuimpia classic lolita -brändejä ovat *Innocent World*, *Victorian Maiden* ja *Mary Magdalene*.
* **Gothic lolita** keskittyy mustaan ja muihin tummiin väreihin sekä inspiroituu goottityylistä. Tunnetuimpana gothic lolita -brändinä pidetään *Moi-même-Moitiéta*.

### Muita lolita-alatyylejä

Osa alatyyleistä ovat harvinaisempia kuin toiset, sekä osa tyyleistä voivat olla ainoastaan länsimaalaisten tyyliin pukeutujien keksimiä. 

* **Casual lolita** on epämuodollisin versio lolitasta, jota suositaan eniten arkipukeutumisessa esimerkiksi kouluun mentäessä.
* **Country lolita** on "maalaistyyliin" pukeutuva lolita. Asuissa nähdään useasti esimerkiksi mansikoita ja gingham-ruutuja ja päässä voidaan käyttää vaikkapa olkihattuja. Countryvaikutteita on nähtävissä useimmiten sweet- ja classic lolitassa.
* **Ero lolita** asuissa nähdään eroottisempia vivahteita. Asun ei välttämättä tarvitse olla paljastavampi, mutta näin usein on. Eroottisempia vivahteita haetaan yleensä vain pienillä yksityiskohdilla, kuten värimaailmalla, helman pituudella, meikillä, kaulanauhoilla, sukkanauhoilla jne.
* **Guro lolita** on synkkä, halloween-sävytteinen tyyli. Guro lolita yhdistelee perinteistä lolita-tyyliä kauhuelementteihin, kuten tekovereen, silmälappuihin tai revittyihin linjoihin.
* **Hime lolita** eli prinsessalolita, joka ottaa vaikutteita japanilaisesta himegyaru-tyylistä. Tyyliin katsotaan usein kuuluvaksi sweet lolitaan. Keskeisimpiä piirteitä tyylissä ovat kimalle, koristeellisuus ja muhkea kampaus, jota koristaa usein pieni tiara tai ruusuja.
* **Kodona, Ouji ja Dandy** katsotaan usein kuuluvan lolitaan sen miespuolisina vastineina. Tyylit ovat tarkoitettu sekä mies- että naispuolisille harrastajille. Kodona-tyylille ominaista on lievä pikkupoikamaisuus ja dandy hakee vaikutteita viktoriaanisesta miesten pukeutumisesta.
* **Kuro/Shiro/jne. lolita** on kokonaan yhteen väriin pukeutuva lolita (*kuro*=musta, *shiro*=valkoinen).
* **Military lolita** ottaa nimensä mukaisesti vaikutteita armeijateemasta. Tyyli on edelleen vähän outolintu sen outouden takia, mutta siitä huolimatta esimerkiksi Metamorphose on tehnyt armeijateemaisen vaatemalliston.
* **OTT-lolita** tulee sanoista englannin kielisistä sanoista "over the top". Tyylisuuntausta sovelletaan nykyään pääasiassa sweet lolitaan, mutta myös classic lolitaan. OTT-tyylille on tyypillistä näyttävät asukokonaisuudet, jotka harvemmin sopivat täysin tavalliseen arkeen.
* **Qi-lolita** on kiinalaisista qipao-vaatteista vaikutteita saava tyyli.
* **Sailor/Pirate lolita** ottaa vaikutteita merimies/-rosvo-vaatteista.
* **Wa-lolita** japanilaisista kimonoista vaikutteita saava tyyli. Hame on yleensä polvimittainen, mutta kaulus, hihat ja kangasvalinnat kimonotyyppisiä. Asu voi olla myös perinteinen lolita-asu, johon on yhdistetty kimonotyylisiä vaikutteita, kuten printti ja hiuskoristeet.

Katso myös
----------

* Classic lolita
* Gothic Lolita
* Sweet lolita
* Gothic & Lolita Bible

Lähteet
-------

1. ↑  The Kawaii Ambassadors (Ambassadors of Cuteness) *Web Japan*. Trends in Japan. Viitattu 8.8.2017. (englanniksi)
2. ↑  Hellocon *hellocon.fi*.  Arkistoitu 16.3.2015. Viitattu 11.10.2022.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Lolita (pukeutuminen)**.
* Anna Rantasila: Lolitan pitsinen maailma. Utain 7.12.2007.